CEPU, CEPU KUKULĪTI...

2018. gada 8.februārī projekta Nr.8.3.5.0/16/I/001 „Karjeras atbalsts vispārējās un profesionālās izglītības iestādēs” ietvaros" ietvaros Pelēču pamatskolas 1.-4.klases skolēniem bija brīnišķīga iespēja paciemoties Aglonā *Maizes Muzejā* pie saimnieces, maizes cepējas, muzeja vadītājas Vijas Kudiņas.

Tā sajūta, kas pārņem klausoties pieredzējušās saimnieces stāstījumu, ir vārdos neaprakstāma, tas vienkārši ir jāredz, jādzird un ar sirdi jāsajūt...Katra lieta, katrs stiebriņš šajā muzejā izstaro mīlestību pret savu zemīti, cieņu pret savu arodu un neizsakāmu bijību pret maizīti! Bērniem bija ļoti noderīga visa sniegtā informācija un sajūtas, lai kaut nedaudz aizdomātos par lietām, kuras mēs ikdienas steigā uztveram kā pašsaprotamas. Viņiem vienkāršā, bet ļoti interesantā un saistošā veidā tika pastāstīts par maiznieka arodu, nepieciešamajām īpašībām, darba vidi. Skolēniem bija iespēja ielūkoties maiznieka grūtajā, bet tik atbildīgajā darba procesā – maizes cepšanā, kur svarīgas ir ne tikai prasmes, bet arī cepēja emocijas. Paši savām rociņām veidoja maizes klaipiņu, kuru uz vietas saimnieces uzcepa un iedeva līdzi. Bērni maizīti ēda un novērtēja!

Mums ir patiess prieks par iespēju paciemoties muzejā!

Sandra Stendere-Šteinberga, Pelēču pamatskolas skolotāja